РЕПУБЛИКА СРБИЈА

НАРОДНА СКУПШТИНА

Одбор за образовање, науку,

технолошки развој и информатичко друштво

14 Број: 06-2/47-18

12. април 2018. године

Б е о г р а д

ЗАПИСНИК

23. СЕДНИЦЕ ОДБОРА ЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 22. MАРТА 2018. ГОДИНЕ

Седница је почела у 14,30 часова.

Седницом је председавао Муамер Зукорлић, председник Одбора.

Седници су присуствовали чланови Одбора: Марко Атлагић, Милена Бићанин, Ратко Јанков, Наташа Ст. Јовановић, Ђорђе Косанић, Даница Буквић (заменик Милетића Михајловића), Жарко Обрадовић, Владимир Орлић, Олена Папуга, Љубиша Стојмировић и Фатмир Хасани.

Седници нису присуствовали чланови Одбора: Дубравко Бојић, Александра Јерков, Марко Пaрезановић, Жарко Кораћ и Богдан Обрадовић, нити њихови заменици.

Седници су присуствовали и народни посланик Горан Ковачевић и народна посланица Снежана Богосављевић Бошковић, који нису чланови Одбора.

 Седници су присуствовали: Младен Шарчевић, министар просвете и науке, Весна Недељковић, помоћник министра, Јасмина Јовановић, помоћник министра, Александар Марковић, шеф одсека за правне послове, Гордана Радовановић, саветник у Министарству и Владимир Бојковић, саветник у Министарству.

Д н е в н и р е д

1. **Разматрање Предлога закона о Националном оквиру квалификација -** у начелу, који је поднела Влада (број 011-689/18 од 19. марта 2018. године године);
2. **Разматрање Предлога закона о уџбеницима -** у начелу**,** који је поднела Влада (број 6-690/18 од 19. марта 2018. године године);
3. **Разматрање Предлога закона о просветној инспекцији -** у начелу**,** који је поднела Влада (број 6-688/18 од 19. марта 2018. године године).

Пре преласка на разматрање утврђеног дневног реда усвојен је записник са 22. седнице Одбора.

**На предлог председника Одбора усвојен је предлог да се обједини расправа о сва три предлога закона.**

 На почетку, министар просвете, науке и технолошког развоја Младен Шарчевић укратко је упознао чланове Одбора са предложеним законима. Предлог закона о националном оквиру квалификација је један од системских закона на чије се доношење чека око десет година, али због компликоване процедуре и великог броја тела која су давала своје мишљење, као и због обима рада Народне скупштине, овај предлог закона није стигао раније на дневни ред. Усвајање Предлога закона о Националном оквиру квалификација решиће проблем препознавања и признавања квалификација и њихове међународне упоредивости са европским оквиром квалификација. Важећи закон о уџбеницима јесте усвојен недавно, али су се његовом применом указали бројни пропусти које садржи, а такође је изазвао много недоумица међу наставницима, родитељима и издавачима. Нови закон између осталог доноси: стандарде за дигиталне уџбенике, укидање цензуса, формирање Центра за нискотиражне уџбенике, уређен начин дистрибуирања уџбеника, што ће се одразити и на смањење цене уџбеника и др. Предлог закона о просветној инспекцији има за циљ да на свеобухватан начин регулише избор и поступање просветних инспектора, јер је досадашњи начин функционисања просветне инспекције скоро довео до блокаде система.

 Народна посланица Олена Папуга похвалила је Предлог закона о уџбеницима, нарочито у делу који се тиче нискотиражних уџбеника на језицима националних мањина и додала да је то корак напред у односу на досадашње стање.

 Народни посланик Ратко Јанков се сложио са министром да је недопустиво да Република Србија није имала до сада национални оквир квалификација. Усвајање овог закона омогућиће да наше образовање буде упоредиво са другим образовним профилима на нивоу Европе. Предлог закона о уџбеницима доноси побољшања у односу на претходни, међутим он мисли да су поједини рокови у предлогу закона постављени преамбициозно. Такође, он сматра да је решење које је предвиђено за нискотиражне уџбенике доста добро, иако има места и за побољшања.

 У кратком обраћању, председник Одбора је изнео мишљење да се из приложеног види да се на предложеним законима радило темељно, а по његовом мишљењу нарочито се истиче Предлог закона о уџбеницима.

 Након изјашњавања, појединачно о сваком од три предлога закона, **Одбор је одлучио да предложи Народној скупштини да прихвати у начелу: Предлога закона о Националном оквиру квалификација** (једногласно)**,** **Предлога закона о уџбеницима** (11 **“з**а” и 1 ” уздржан”) **и Предлога закона о просветној инспекцији** (једногласно).

Седница је завршена у 14,55 часова.

 СЕКРЕТАР ПРЕДСЕДНИК

 Драгомир Петковић Муамер Зукорлић